ROZHODNUTIE KOMISIE
z 12. decembra 2008,
ktorým sa povoľuje uvedenie oleja s vysokým obsahom kyseliny arachidónovej z huby Mortierella alpina ako novej zložky potravín na trh v súlade s nariadením Európskeho parlamentu a Rady (ES) č. 258/97
[oznámené pod číslom K(2008) 8080]
(Iba anglické znenie je autentické)
(2008/968/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Dňa 18. júna 1999 spoločnosť Abbott Laboratories (teraz spoločnosť Suntory Limited, Japonsko) požiadala príslušné orgány Holandska o uvedenie oleja s vysokým obsahom kyseliny arachidónovej z huby Mortierella alpina ako novej zložky potravín na trh.
(2)
Príslušný orgán Holandska pre posudzovanie potravín vydal 19. októbra 2005 svoju prvú hodnotiacu správu. V uvedenej správe dospel k záveru, že olej s vysokým obsahom kyseliny arachidónovej z huby Mortierella alpina sa môže bezpečne používať v dojčenskej výžive a vo výžive pre predčasne narodené dojčatá.
(3)
Komisia 17. novembra 2005 zaslala prvú hodnotiacu správu všetkým členským štátom.
(4)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh.
(5)
Preto sa dňa 26. júna 2007 uskutočnili konzultácie s Európskym úradom pre bezpečnosť potravín (EFSA).
(6)
EFSA prijal 10. júla 2008 Stanovisko vedeckej skupiny pre dietetické výrobky, výživu a alergie k žiadosti Komisie v súvislosti s bezpečnosťou „oleja z huby Mortierella alpina“.
(7)
Vo svojom stanovisku EFSA dospel k záveru, že olej z huby Mortierella alpina je bezpečným zdrojom kyseliny arachidónovej určenej na použitie v počiatočnej dojčenskej výžive a v následnej dojčenskej výžive.
(8)
V prílohách I a II k smernici Komisie 2006/141/ES z 22. decembra 2006 o počiatočnej dojčenskej výžive a následnej dojčenskej výžive a o zmene a doplnení smernice 1999/21/ES (2) sa uvádzajú pravidlá pridávania polynenasýtených mastných kyselín s dlhým reťazcom (20 a 22 atómov uhlíka) a najmä kyseliny arachidónovej do počiatočnej dojčenskej výživy a následnej dojčenskej výživy.
(9)
Na základe vedeckého posudku sa zistilo, že olej z huby Mortierella alpina spĺňa kritériá stanovené v článku 3 ods. 1 nariadenia (ES) č. 258/97.
(10)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Olej z huby Mortierella alpina opísaný v prílohe sa môže uviesť na trh v Spoločenstve ako nová zložka potravín určená na použitie v počiatočnej dojčenskej výžive a následnej dojčenskej výžive, ako sú vymedzené v článku 2 smernice 2006/141/ES, a vo výžive pre predčasne narodené dojčatá.
Pridávanie oleja z huby Mortierella alpina do počiatočnej dojčenskej výživy a následnej dojčenskej výživy sa obmedzuje na jeho obsah kyseliny arachidónovej stanovený v pravidlách uvedených v bode 5.7 prílohy I a v bode 4.7 prílohy II k smernici 2006/141/ES. Jeho použitie vo výžive pre predčasne narodené dojčatá sa riadi ustanoveniami smernice Rady 89/398/EHS o aproximácii právnych predpisov členských štátov, ktoré sa týkajú potravín na určité nutričné využitie (3).
Článok 2
Pri označovaní potraviny obsahujúcej novú zložku potravín schválenú týmto rozhodnutím sa použije označenie „olej z huby Mortierella alpina“.
Článok 3
Toto rozhodnutie je určené spoločnosti Beverage & Food Company, Suntory Limited, 2-4-1 Shibakoen Minato-ku, Tokio, Japonsko.
V Bruseli 12. decembra 2008